**„Álom az államban” gyermekrajzpályázat**

A Közigazgatási Eljárási Jogi Egyesület (a továbbiakban: KEJE) idén első alkalommal hirdet rajzpályázatot 1-8. osztályos gyermekek számára **„Álom az államban”** címmel.

Az Egyesület egy olyan szakmai fórum, amely lehetőséget biztosít a hazai szakemberek, illetve a tudomány képviselői számára, hogy megvitathassák a közigazgatás működésénke egyes kérdéseit és közös megoldásokat, javaslatokat dolgozzanak ki az állam működésének javítása, az állampolgári elégedettség javítása érdekében.

**Szerinted hogyan működhet egy jó állam?** **Küldj egy rajzot nekünk, amelynek a témája az államhoz kapcsolódik, rajzold le, milyennek képzeled el a jó államot!**

**Pályázati kategóriák**

* 1-2. osztályosok,
* 3-4. osztályosok,
* 5-6. osztályosok,
* 7-8. osztályosok,
* gyógypedagógiai vagy speciális fejlesztő iskolába járó 1-8. osztályos sajátos nevelési igényű gyermekek.

**A pályázatok értékelése**

A pályázatokat a KEJE Elnöksége bírálja el. A zsűri döntése alapján mind az öt kategória nyertese az oklevélen túl, egy értékes nyereményben részesül. A zsűri döntése végleges, az ellen fellebbezéssel nem lehet élni.

**Pályázati feltételek**

A pályázatra egy gyermek egy alkotást küldhet be. A több alkotást beküldő gyermek kizárja magát a művek elbírálásából. A pályázaton kizárólag magyarországi iskolába járó gyermekek vehetnek részt.

A versenyben kizárólag az A4-es méretű alkotások kerülnek elbírálásra. A művek elkészítéséhez bármilyen anyag, illetve technika használható (ceruza, zsírkréta, vízfesték stb.), de egyéb alkotással (például szobor, fotó) nem lehet pályázni.

A pályázatra az eredeti példányt szükséges beküldeni, elektronikus formában leadott pályamunkákat nem fogadunk el.

A pályázaton csak olyan alkotással lehet részt venni, amely más pályázaton nem vett részt.

A pályaműhöz csatolni kell a felhívás végén található kitöltött adatlapot. Egy borítékban több pályázat is beküldhető (pl. a beküldésről gondoskodhat az oktatási intézmény is a pályaművek összegyűjtésével), de minden pályaműhöz külön kérjük csatolni az adatlapot. Azok a pályázatok, amelyekhez nincs csatolva a kitöltött és aláírt adatlap vagy olvashatatlanul, illetve hiányosan került kitöltésre, nem kerülnek elbírálásra.

Az alkotásokat zárt borítékban ajánlott küldeményként a következő címre kérjük postán eljuttatni:

**Közigazgatási Eljárási Jogi Egyesület**

**„Álom az államban” gyermekrajzpályázat**

**1083 Budapest, Üllői út 82.**

**Postára adás határideje: 2019. május 30.**

**Az eredményhirdetés várható ideje: 2019. június 7.**

A nyertes pályázatot benyújtó gyermekeket az adatlapon feltüntetett telefonszámon és/vagy e-mail elérhetőségen értesítjük. A díjazottak nevei és műveik az eredményhirdetés után megtekinthetők lesznek a KEJE honlapján (www.keje.hu).

A pályázattal kapcsolatban érdeklődni a **keje@keje.hu** e-mail címen lehet.

**„ÁLOM AZ ÁLLAMBAN” GYERMEKRAJZPÁLYÁZAT – PÁLYÁZATI ADATLAP**

**A versenyben kizárólag az A4-es méretű alkotások kerülnek elbírálásra. A pályázati adatlapot kérjük olvashatóan, teljes körűen kitölteni és aláírással ellátni, ellenkező esetben a beérkező pályázat nem kerül elbírálásra.**

Pályázati kategória:

🞎 1-2. osztályosok 🞎 3-4. osztályosok 🞎 5-6. osztályosok 🞎 7-8. osztályosok

🞎 gyógypedagógiai vagy speciális fejlesztő iskolába járó 1-8. osztályos sajátos nevelési igényű gyermekek (……………..… osztály)

Az alkotás címe:

A gyermek neve:

A gyermek iskolájának

* neve:
* címe:

A gyermek osztálya:

A nyereményről értesítendő: 🞎 szülő (törvényes képviselő) 🞎 pedagógus

* neve:
* mobiltelefonszáma:
* e-mail címe:

a pályázó törvényes képviselőjének   
vagy pedagógusának aláírása

A pályázó törvényes képviselőjeként és/vagy a törvényes képviselő általi felhatalmazással rendelkező pedagógus (a továbbiakban: törvényes képviselő) kijelentem, hogy a pályázatra benyújtott rajz egyéb rajzpályázaton nem került benyújtásra.

Amennyiben a pedagógus részéről kerül beküldésre az alkotás, akkor annak beküldésével a pedagógus nyilatkozik arról, hogy a gyermek törvényes képviselője az iskola részére felhatalmazást és hozzájárulást adott a pályázat benyújtására.

A pályázaton való részvétellel a készítő a beküldött pályázati anyag határozatlan idejű, korlátlan és kizárólagos felhasználási jogait a Közigazgatási Eljárási Jogi Egyesület (a továbbiakban: Egyesület) részére átruházza, amely magában foglalja a szerzői jogról szóló 1999. évi LXXVI. törvény (a továbbiakban: Szjtv.) 46. § szerinti harmadik személyre átruházhatóság jogát, valamint a 47. § szerinti – a mű átdolgozhatóságához és a mű többszörözéséhez való felhasználási jogosultságot is. A mű többszörözése magában foglalja a mű kép- vagy hangfelvételen rögzítését, illetve számítógéppel vagy elektronikus adathordozóra való másolását is, valamint az előzőekben felsorolt jogosítványokat is magában foglaló többszörözés jogának harmadik személy részére történő átengedését. A pályázó, illetve törvényes képviselője a pályamű beküldésével hozzájárul ahhoz, hogy alkotása az Egyesület által közzétett szakmai kiadványokban, egyesületi rendezvényeken vagy az Egyesület honlapján szerepeljen vagy felhasználásra kerülhessen. A művek felhasználási jogának átengedése térítésmentesen történik.

Hozzájárulok ahhoz, hogy a beküldött alkotás térítésmentesen az Egyesület szakmai kiadványaiban, rendezvényein vagy a honlapján szerepeljen, illetve felhasználásra kerülhessen.

A pályázaton való részvétel céljából megadott személyes adatok vonatkozásában a pályázatban részt vevők adatvédelmi jogai a következők:  
Az adatkezelő neve: Közigazgatási Eljárási Jogi Egyesület, 1083 Budapest, Üllői út 82., keje@keje.hu  
Az adatkezelés jogalapja: önkéntes hozzájárulás  
Az adatkezelés célja: a pályázaton való részvétel

Az adatkezelés időtartama: az adatkezelés céljának megszűnése

A pályázó törvényes képviselője tájékoztatást kérhet a pályázati adatlap kitöltésével megadott személyes adatai kezeléséről, valamint kérheti azok módosítását, törlését az adatkezelőtől. A pályázó törvényes képviselőjének kérelmére az adatkezelő tájékoztatást ad a rá vonatkozó, általa kezelt adatokról, az adatkezelés céljáról, jogalapjáról, időtartamáról, továbbá arról, hogy kik és milyen célból kapják vagy kapták meg személyes adatait. Adatkezelő a kérelem benyújtásától számított 25 napon belül írásban adja meg a kért tájékoztatást.

A pályázati adatlap kitöltésével megadott személyes adatokat törölni kell, ha kezelése jogellenes, ha az érintett törvényes képviselője kéri vagy ha az adatkezelés célja megszűnt. A törlésről a pályázót, továbbá mindazokat értesíteni kell, akiknek korábban a személyes adatokat adatkezelés céljára továbbították. Az értesítés mellőzhető, ha ez az adatkezelés céljára való tekintettel az érintett jogos érdekét nem sérti.

A pályázó az információs önrendelkezési jogról és információszabadságról szóló 2011. évi CXII. törvény (Infotv.), valamint a Ptk. alapján bíróság előtt érvényesítheti jogait, továbbá a Nemzeti és Információs Hatósághoz (1125 Budapest, Szilágyi Erzsébet fasor 22/c) fordulhat az adatkezelő adatkezelési gyakorlatával kapcsolatban felmerült panasza esetén. A hatósági eljárás kezdeményezése előtt célszerű a panaszt az adatkezelőnek megküldeni vitarendezés céljából.

Mint a pályázó törvényes képviselője kijelentem, hogy hozzájárulok ahhoz, hogy a Közigazgatási Eljárási Jogi Egyesület a fenti adataimat kezelje. Tudomásul veszem, hogy az adatkezelés és adattovábbítás a hozzájárulásom visszavonásáig érvényes. A hozzájárulásom visszavonása nem érinti a visszavonás előtti adatkezelés jogszerűségét.

A zsűri ( az Elnökség) pártatlanságában megbízom és döntését elfogadom.

Kelt.: ……………………………………………